Die Nokia 3310 maak ŉ terugkeerNokia 3310 (Foto: Techobuffalo.com) Dit was beslis een van die gewildste, én taaiste, selfone van sy tyd, en nou het die Finse maatskappy HMD Global Oy vandeesweek aangekondig die Nokia 3310 gaan amptelik sy terugkeer maak. Volgens die webwerf Venturebeat word dié selfoon op 26 Februarie in Barcelona in Spanje bekendgestel. Die Nokia 3310 is in 2000 as die opvolger van die gewilde 3210-model bekendgestel. Dié selfoon was veral gewild vir sy lang batterylewe, sy byna “onvernietigbare bou” en die speletjie “Snake”. Die nuwe weergawe van die selfoon sal egter nie deur die oorspronklike maatskappy, GSM Mobile, vervaardig word nie, maar deur HMD Global wat dié maatskappy in Desember oorgekoop het. Buiten vir die 3310 gaan nuwe weergawes van die Nokia 3, Nokia 5 en Nokia 6 ook bekendgestel word. Al dié modelle buiten die Nokia 3310 sal op die Android 7.0 Nougat-bedryfstelsel werk. Die 3310 sal jou na verwagting €59 (ongeveer R800) uit die sak jaag. Dit is nog nie seker of die selfoon wêreldwyd versprei gaan word nie. Bron: The Next Web, Venturebeat